ועדת החוקה, חוק ומשפט, כנסת 23, פרוטוקול מספר 36, 2020-06-30 15:45

יעקב אשר: אני פותח את הדיון שהתחלנו בבוקר בנושא ה-VC.

יעקב אשר: אנחנו מחכים לתשובה מהנהלת בתי המשפט ושב"ס.

יעקב אשר: האם הצלחתם להגיע למטרה שדיברנו עליה בבוקר ובישיבה הקודמת והיה נראה שכולם מסכימים לה, לגרום לכך שנוכל להביא עוד כ-100-150 עצורים ולחסוך מהם את ה-VC?

קארין אלהרר: יעקב, אני חייבת לומר לך, הצו הזה נוסף לסדר-היום אתמול – זה בלתי סביר בעליל.

קארין אלהרר: זה באמת בלתי סביר.

קארין אלהרר: יעקב, אני אומרת לך, עד שאתה לא תעשה סקנדל זה לא ישתנה.

קארין אלהרר: ואני אומרת לך, הגענו לסקנדל.

יעקב אשר: השאלה אם זה המקום לעשות את הסקנדל, אבל ננסה.

קארין אלהרר: אני אומרת לך, יעקב, הם מהלכים עלינו אימים.

קארין אלהרר: אני לא אוהבת את הכיוון הזה.

קארין אלהרר: יעקב, אני אומרת לך, נפלו על יו"ר ועדה אחראי - - -

יעקב אשר: אני יודע לענות לך ואני אענה לך, אני לא רוצה כרגע כי אני רוצה לסגור את הנושא הזה שהוא נורא חשוב לי.

יעקב אשר: הנהלת בתי המשפט ושב"ס, אתם התבקשתם להגיד לנו מה הבשורה מבחינת ההבטחה שלכם גם בישיבה הקודמת וגם היום לגבי תוספת של כ-100-150 עצורים, שכולם בעצם במשמרת שנייה.

יעקב אשר: האם הבשורה הזו קיימת?

יעקב אשר: אפשר לצאת אתה לדרך?

יעקב אשר: כן או לא?

ברק לייזר: אני אתחיל.

ברק לייזר: אני אגיד איך אנחנו מבינים את הדברים ואם שב"ס ירצו לתקן אז כמובן.

ברק לייזר: אנחנו, מאז שעזבנו את אדוני ואת הוועדה, קיימנו סדרה של שיחות עם שירות בתי הסוהר.

ברק לייזר: הבנו מהם שיש להם התנגדות עקרונית, או חוסר אפשרות – נקרא לזה איך שנקרא לזה – לקיים דיון במתווה של סבב ב', כפי שהצענו בוועדה.

ברק לייזר: הם הציעו להרחיב את היקף הליוויים במהלך שעות העבודה הרגילות באופן כזה שאפשר היה להוסיף 150 ואפילו 200 עצורים, לקיים דיונים בבתי משפט קטנים שהיום לא מתקיימים בהם דיוני מעצרים כדי לעמוד טוב בתנאי תו סגול.

ברק לייזר: מבחינתנו זה לא היה מובן מאליו ובכל זאת נעשתה פה עבודת מטה מהירה אל מול הנשיאים - - -

יעקב אשר: למה לא בבתי המשפט הרגילים?

ברק לייזר: לא, בבתי משפט נוספים.

ברק לייזר: אני אחדד, בבתי משפט נוספים.

ברק לייזר: לא בכל בתי המשפט היום מתקיימים דיוני מעצרים.

ברק לייזר: הועלתה הצעה על ידם שנקיים דיונים גם בבתי משפט נוספים שלא שמקיימים בהם דיונים, לצורך העניין בית משפט השלום ברמלה, בית משפט השלום ברחובות, בית משפט השלום בקריית גת וכך הלאה.

קארין אלהרר: איפה הם היו עד עכשיו?

ברק לייזר: אמרתי, מבחינתנו זה לא היה עניין של מה בכך אבל בכל זאת נעשתה אצלנו עבודה מול הנשיאים והדרג המינהלי בבתי המשפט והסכמנו לכך.

ברק לייזר: אנחנו נכונים לקיים דיונים גם בבתי המשפט האלה.

ברק לייזר: אנחנו נכונים להעמיד לכך את כוח האדם השיפוטי, זה לא דבר מובן מאליו.

ברק לייזר: מבחינתנו זה להעביר שופטים ממקום למקום, שופטים שיורדים וכך הלאה.

יעקב אשר: מה עם השעות?

יעקב אשר: מה עם המשמרת השנייה?

ברק לייזר: כפי שאמרתי לאדוני בבוקר, אנחנו נכונים לקיים את הסבב הנוסף.

ברק לייזר: אני מבין משב"ס שיש להם התנגדות בעניין.

ברק לייזר: עמדתנו בעניין נותרה בעינה, אנחנו יכולים לקיים את הדיונים, להקצות את כוח האדם השיפוטי.

יעקב אשר: תודה.

יעקב אשר: שב"ס, שמעתם את מה שהוא אמר?

איילה חיים: כן, שמענו הכול.

יעקב אשר: אפשר לברך על המוגמר?

איילה חיים: לא.

איילה חיים: לגבי משמרת ב', אין יכולת מבצעית לשב"ס לבצע כי ביצענו בחינה בכלל בתי המשפט, היום הדיונים מסתיימים בסביבות השעה 15:00, להביא את העצורים חזרה למתקני הכליאה ולהוציא עצורים אחרים, המשמעות היא שנחשון יגיע רק בשעה 19:00 חזרה לבתי הסוהר.

איילה חיים: ההיתכנות הזו לא מתאפשרת בהקשר המבצעי.

יעקב אשר: אבל בדיון הקודם - - -

איילה חיים: גם בדיון הקודם ציינו שהשעות הן מאוחרות ואין יכולת מבצעית.

יעקב אשר: לא בדיון הקודם שהיה היום.

איילה חיים: עכשיו ההצעה של שב"ס היא לקיים משמרת ב' ואפילו ג' באולמות של ועדות שמשמשים כרגע את ועדות השחרורים ואת העתירות, אולמות סמוכי - - -

קארין אלהרר: לא.

יעקב אשר: לא, לא.

יעקב אשר: זה לא היה.

יעקב אשר: לא, אני מצטער, גברתי, תני לי בבקשה להשלים.

יעקב אשר: אני חושב שלפחות אחת מכן הייתה בוועדה שהתקיימה פה שבוע שעבר, לא היום, ושם – ואפשר להוציא את זה מהפרוטוקול – נאמר על ידכם, ועוד התקשרתי לנציב ולשר להודות להם על כך, אתגרתם את הנהלת בתי משפט ואמרתם שאם תהיה משמרת שנייה אתם - - -

קארין אלהרר: בשעה 17:00 הם אמרו.

איילה חיים: אנחנו הזכרנו שהשעה לא מתאפשרת.

יוכי גנסין: אנחנו אמרנו במפורש – אני אזכיר בדיוק מה שאמרתי, וצודקת ח"כ קארין אלהרר שזוכרת את הדברים במדויק – שלו הדיונים היו מסתיימים בשעות הצהריים המוקדמות באופן שמתאפשר להביא במשמרת שנייה בשעות סדירות, כי אז ניתן לסיים את המשמרת השנייה בשעה 19:00.

יוכי גנסין: אבל מכיוון שבדקנו ואנחנו רואים שרכבי נחשון חוזרים בחזרה אחרי הדיונים בבית המשפט, שמתארכים מאוד, ואחרי שמסתיים דיון, אגב, צריך לחכות עד העצור האחרון מסיים את הדיון שלו, גם אם סיימו 12 לפניו צריך להמתין לעצור ה-13 והוא צריך להיכנס לאותה קפסולה, הדבר הזה נמשך זמן רב ורכב נחשון חוזר לבית הסוהר בחזרה בסביבות שעות הצהריים המאוחרות, בסביבות השעה 16:00-17:00 וכן הלאה.

יוכי גנסין: לכן לא מתאפשרת משמרת שנייה בנסיבות הללו.

יוכי גנסין: זה הכול.

יוכי גנסין: זה מה שבדקנו.

יוכי גנסין: לא אמרנו דבר מעבר לכך.

יעקב אשר: הנהלת בתי המשפט, האם יש אפשרות להתאים את השעות בצורה קצת אחרת כדי שאפשר יהיה להכניס את שתי המשמרות הללו?

קארין אלהרר: לסיים את הדיון הראשון עד 13:00?

ברק לייזר: אנחנו מכירים נתונים מעט שונים.

ברק לייזר: אני חושב שבכל מקרה אפשר לעשות מאמצים לסיים את סבב א' בסביבות השעה 14:00, וכמו שאמרתי גם בבוקר, אנחנו נמצאים בבתי המשפט ונכונים לקיים את הדיונים לפי הצורך.

ברק לייזר: אני מבין שלשותפים האחרים יש איזושהי בעיה, אולי יש בעיה בפרקליטות, במשטרה – אני לא יודע, את זה נצטרך לשמוע מהם – אבל אני אמרתי, ואני עומד מאחורי האמירה שלי בבוקר, אנחנו נימצא בבית המשפט כמה זמן שנדרש.

ברק לייזר: אפשר לנסות לעשות מאמצים לסיים את סבב א' באופן כזה שרכבי נחשון יוכלו לסיים יותר מוקדם - - -

יעקב אשר: זה לא לעשות מאמצים, אדוני.

ברק לייזר: צריך נכונות, אני מניח.

יעקב אשר: זה גם לא נכונות.

איילה חיים: אבל אנחנו תלויים בדיונים, בהתארכות הדיונים.

יעקב אשר: לא יכול להיות שנעשה מאמצים או נכונות.

יעקב אשר: צריך לקבוע – יצטרכו לעבוד בשביל זה אבל לקבוע – שמשמרת א' נגמרת בשעה 13:00 או 14:00.

יעקב אשר: אם יצליחו להתגבר על העניין הזה, או שתמצאו פשרה באמצע, לתקופה הזאת, אדוני, אז בעצם השב"ס יוכל להרים את הכפפה הזו ולעמוד במשימה שלו.

יעקב אשר: אני חייב לסגור את הישיבה כי יש מליאה.

יעקב אשר: יכול להיות שאני אבקש מחר עוד ישיבה של רבע שעה אתכם במהלך אחד הדיונים של הוועדה.

יעקב אשר: אני אודיע לכם על כך.

יעקב אשר: אבל עוד הערב אני אבקש מראש השב"ס וממנהל בתי המשפט שתשבו ביניכם ותנצלו את הערב הזה כדי להגיע לסיכומים.

יעקב אשר: אתם צריכים להבין, השב"ס צריך להביא את האנשים, להוציא אותם.

יעקב אשר: זה החלק הכי קשה בכל האירוע הזה.

יעקב אשר: יותר קשה אפילו מאשר לשפוט אותם במידה מסוימת.

יעקב אשר: לא מנטלית אלא יותר פיזית.

יעקב אשר: לכן, שכל אחד יתגמש קצת, תמצאו את הפתרונות כי בפתרונות האלה אנחנו עושים דבר אחד שלשמו הוקמו בתי משפט – לתת לבן אדם את הצדק שלו, לתת לבן אדם את יומו ולא לגרום לכך שבהפרעות כאלה, כמו שהיו לנו עכשיו בווידאו קונפרנס, ייחרץ גורלו.

יעקב אשר: אז תעשו קצת מאמץ.

יעקב אשר: אני יודע שקשה לכם, אני יודע שיש היום לחץ בכל דבר במדינה, תעשו את המאמץ הזה.

יעקב אשר: אני אדבר גם עם המפקדים והאחראיים אצלכם אבל בסוף אתם יכולים להגיע לפתרון הזה ואני רוצה לשמוע עליו מחר.

יעקב אשר: גם לגבי הפתרון השני, של פתיחת בתי משפט נוספים, תגיעו להבנה, אל תבואו לפה עם מחלוקת כל הזמן.

יעקב אשר: כבר נמאס לי להיות מגשר.

יעקב אשר: תודה רבה לכולם, הישיבה נעולה.